ʻAmelia Lātūniua Taumoepeau-Tupou (ʻAhomeʻe)

*http://www.matangitonga.to/article/tonganews/royalty/latuniua_130807_1800.shtml

Hiva tauʻolunga ʻo Lātūniua
Faʻu ʻe Semisi ʻIongi (taʻanga) & Sione Tuʻifua Tutoe (fasi) ʻi 1967 maʻa e hilifaki kalauni ʻo e ʻohoano ʻo hona  taʻoketelele. Naʻe finemui ʻa Lātūniua pea naʻe faiva tauʻolunga maʻa hono kāinga. Tokanga ki he ngaahi mataʻitohi ʻuluaki ʻo e veesi kotoa.

 Langa e māsila he ko ʻatu ē
 he kuo matangi ka tau ake
 ʻo tau tuʻula ʻi he kolope
 he ko e mokoi ʻo Kuini Sālote.

 Angi e matangi he Fangatapú na
 fenifea he ahi pea mo e vunga
 toli hao sei he fakamaʻunga
 ke feʻiloaki he Uafu-ko-Vuna.

 Te u suipi he hai mo e kāsinga
 ke na ʻāvea siʻoto ʻuhinga
 he ko e mapa koula ʻo e fahu siliva
 ʻokú ne ʻalaha he matanisiga.

 Uisa te u tala ke mou ʻilo
 ʻa e fika tapu hotau ʻaho
 he ʻoku hā ia heʻeta moto
 ʻa e tuku fonua ʻa Haʻamoheofo.

 Te u vilo pate ka mou matea
 siʻi kukuvalu mo e fātea
 Ngataialupe he te u ʻekea
 ko hoku kakala tauleva.

 Nakita e ʻofa ʻi he ʻunaloto
 ʻo ka akesiu e tavaketoto
 foʻi fāhina ʻo Haʻamoheofo
 he mausa ʻo Sia-ko-Veiongo.

 ʻIsa siʻi lose ʻo Pakingihami
 ne fihi he maile ʻo Lofanitani
 Mona Lisa ʻo e huni tangitangi
 noʻo loto ko hoku saulavá ni.

 ʻUnuaki e tala ʻa haʻavavanga
 kau talanoa he langi ʻūmata
 ʻoku taha kae afe ʻa siʻono anga
 ko ʻeku naʻati kaloni kakala.

 ʻAve ʻeku ʻofa hē ki tonga hihifo
 ʻo fakafeʻao he vahamamaʻo
 pea luva ai mo hoku sino
 muimui folau ʻo ka ke soko.

 Ne ko e ʻaho ē ʻo e fakamalinga
 ʻi he kei hopo tonu ʻa e kaveinga
 pea tau tuē ʻi he hikuhikusila
 kae fakatē ai a Polinisia.
Tataku
Langi tauʻolunga & hiva kakala; Nukuʻalofa 2000; ISBN 978-982-98007-1-8
Taumoepeau-Tupou ʻAhomeʻe, ʻL